FI Euroopan unionin virallinen lehti CE 78/528

(2004/C 78 E/0549)

KIRJALLINEN KYSYMYS P-3350/03

esittäjä(t): Patricia McKenna (Verts/ALE) komissiolle

(6. marraskuuta 2003)

Aihe: Derrybrienin tuulipuiston maanvyörymä

Jo valokuvat ja lehtiartikkelit osoittavat selvästi, että torstaina 16. lokakuuta Derrybrienissä (Loughrea, Irlanti) sijaitsevalla suoalueella alkanut valtava maanvyörymä sai alkunsa 60 megawatin tuulipuiston rakennustöistä. Tuulipuiston omistaja, ESB:n tytäryhtiö Hibernian Wind Power Ltd, on toistaiseksi kieltänyt olevansa vastuussa tästä. Tämä suomaanvyörymä kattaa nyt yli 50 hehtaarin suuruisen alueen ja on katkaissut kaksi paikalliseen kylään johtavaa tietä. Tuulipuiston rakennustyömaalla on kaksi hyväksymätöntä louhosta, joilla käytetään räjähteitä, lisäksi raskaat ajoneuvot liikkuvat epävakailla teillä, jotka on rakennettu vuorenrinteelle jopa kuuden metrin syvyyteen ulottuvan suopeitteen päälle. Hankkeen toteuttaja ei täyttänyt kaikkia ennen töiden aloittamista vaadittuja suunnitteluehtoja, ja useita on edelleen täyttämättä, muun muassa sitoumus ottaa vastuu hankkeesta luopumisesta tai sen keskeyttämisestä.

Muun muassa paikallista kylää uhkaavan vaaran ja muiden turvallisuusriskien lisäksi vyörymä uhkaa alueen vesistöjä ja vedenjakelua, esimerkiksi lähellä sijaitsevaa Lough Cutraa, joka on erityisten suojelutoimien alueeksi ehdotetulla alueella. Galwayn kreivikunnanvaltuusto ei alun perin antanut lupaa projektin kolmannen vaiheen toteuttamiseen, koska sen mielestä rakentamisen aiheuttama maanpinnan kuluminen oli esitetty huonosti ympäristövaikutusselostuksessa. Irlannin aluesuunnitteluviranomainen (An Bord Pleanála) kuitenkin kumosi päätöksen ja antoi rakennusluvan ilman ehtoja. Uusiutuvan energian laajempi hyödyntäminen on ehdottoman tärkeää etenkin Irlannissa, mutta tällaiset piittaamattomat toimet saattavat asian huonoon valoon.

Katsooko komissio, että kyseiset asiat ovat tai että niiden pitäisi olla keskeisiä näkökohtia ympäristö-vaikutusselostuksessa? Koska niitä ei tässä tapauksessa esitetty kunnolla, aikooko komissio neuvoa aluesuunnitteluviranomaisia keskeyttämään työt suurempien ympäristö- ja turvallisuusriskien välttämiseksi ja jotta uudistuvien energiamuotojen kehittäminen ei estyisi?

Margot Wallströmin komission puolesta antama vastaus

(16. joulukuuta 2003)

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetussa neuvoston direktiivissä 85/337/ETY (YVA-direktiivi) (1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY (2), säädetään, että jäsenvaltioiden on varmistettava, että ennen luvan myöntämistä hankkeisiin, joilla etenkin laatunsa, kokonsa tai sijaintinsa vuoksi on todennäköisesti merkittäviä ympäristövaikutuksia, sovelletaan lupamenettelyä ja että niiden vaikutukset arvioidaan. Tällaiset hankkeet on määritelty 4 artiklassa, jossa viitataan direktiivin liitteisiin I ja II. Tuulipuistojen rakentaminen kuuluu liitteen II 3 kohdan i alakohdan soveltamisalaan. Jäsenvaltioiden tehtävänä on määritellä, onko jollakin yksittäisellä hankkeella mahdollisesti merkittäviä ympäristövaikutuksia. Jos on todennäköistä, että hankkeilla on tällaisia merkittäviä vaikutuksia, jäsenvaltioiden on tehtävä ympäristövaikutusten arviointi (YVA).

Saaduista tiedoista päätellen tämän hankkeen kohdalla on tehty ympäristövaikutusselostus ja sen jälkeen ympäristövaikutusten arviointi. Arvoisa parlamentin jäsen kuitenkin katsoo, että ympäristövaikutus-selostuksesta saadut ja erityisesti maanpinnan kulumista koskevat tiedot olivat puutteellisia. Parlamentin jäsenen mukaan hankkeen toteuttamisella saattaa olla tekemistä suuren maanvyörymän kanssa.

Komissio aikoo edellä esitetyn perusteella käydä asiaa läpi Irlannin viranomaisten kanssa ja toimittaa sitten lisätietoja arvoisalle parlamentin jäsenelle.

(1) EYVL L 175, 5.7.1985.

(2) EYVL L 73, 14.3.1997.